במשך שישה משחקים ישב ג'ון דיברתולומיאו מושבת בצד עם פציעה מציקה בפרק כף יד ימין, וראה את מכבי "Hunter" חיפה מתקשה מאוד בלעדיו. השבוע, לראשונה בליגה מאז סוף אוקטובר, הוא חזר לפרקט ועם הופעה יוצאת דופן הוביל את הירוקים לניצחון חוץ חשוב על הפועל "פתאל" אילת שהקנה לו את תואר מצטיין המחזור ה-11 בליגת ווינר סל.
הגארד בן ה-25 עלה מהספסל לראשונה העונה, אבל מהרגע שדרך על המגרש כמעט לא ירד, ולמען האמת – גם לא הייתה שום סיבה להוריד אותו. דיברתולומיאו הפגיז שיא קריירה של 35 נקודות באחוזים מדהימים (4-4 לשתיים, 6-10 לשלוש, 9-9 מהקו), הוסיף 7 ריבאונדים וחטף 5 כדורים בדרך למדד 45 – הכי גבוה לשחקן חיפה מאז ינואר 2015 ושיא קריירה נוסף, כמובן.
רצף צליפות שלו במחצית הראשונה בנה עבור החבורה של עופר רחימי פער דו-ספרתי, וכשאילת איימה לחזור במחצית השנייה, הוא מנע כל סיכוי לקאמבק עם שלשות חשובות ואפילו טיפ-אין נדיר עבור שחקן בגובהו (1.83 מ'). זוהי הבחירה השנייה של דיברתולומיאו לתואר שחקן המחזור, כאשר בפעם הקודמת אשתקד זה קרה בצוותא עם חברו החדש-ישן בקבוצה, גרגורי ורגאס.
"אף פעם בקריירה לא נעדרתי כל כך הרבה זמן", אמר דיברתולומיאו בסיום המשחק, "היה כיף מאוד לשוב לפרקט. עבדתי קשה כדי להחלים מהפציעה, היה לי משחק טוב בגביע שעזר לי לשוב לקצב ואני שמח מאוד שיצאנו עם הניצחון. השגנו ניצחון חוץ חשוב על קבוצה טובה מאוד, זה יעזור לנו מאוד בטווח הארוך". מאמנו רחימי החמיא: "ג'וני (דיברתולומיאו) היה חסר לנו, אני מאושר בשבילו ובשבילנו שהוא חזר".
לצידו בחמישיית המחזור: ניב ברקוביץ' שחזר לחמישייה של עירוני נהריה בניצחון הגדול על הפועל גלבוע/גליל ותרם 16 נקודות, 6 ריבאונדים, 5 אסיסטים ומדד 28; ג'יימס בל ששיחק 40 דקות מלאות וקלע 22 נקודות בניצחון החוץ של הפועל "יונט" חולון על מכבי קריית גת; כרם משעור שרשם 16 נקודות, 3 הטבעות ומדד 23 בניצחון הבית של בני הרצליה על מכבי "קפלן" אשדוד/באר טוביה; וקולטון אייברסון שרשם שיאי עונה בנקודות (20) ובמדד (30) בניצחון החוץ של מכבי "FOX" ת"א על מכבי "ראנד מדיה" ראשל"צ.
נשארו בחוץ: קרטיס ג'רלס (18 נקודות) ויותם הלפרין (13 נקודות) שהובילו את הפועל "בנק יהב" ירושלים לניצחון שני תוך שבוע על הפועל "SP מצרפלס" ת"א; טוריאן גרין (16 נקודות ו-7 אסיסטים) וג'ף אדריאן (16 נקודות ו-10 ריבאונדים) שבלטו בשורות הרצליה; סטוארט דגלאס שקלע 17 נקודות ב-17 דקות עבור הסגולים מעין שרה; וסילבן לנדסברג שקלע 21 נקודות והוריד 7 ריבאונדים בניצחון מחזיקת הגביע על האלופה.